২০২৫ এফ-৭ বিজিআই বিমান দুর্ঘটনা

২০২৫ সালের ২১ জুলাইয়ে বাংলাদেশ বিমানবাহিনীর একটি এফ-৭ বিজিআই যুদ্ধবিমান উড্ডয়নের ১২ মিনিটের মধ্যে ঢাকার উত্তরায় অবস্থিত মাইলস্টোন স্কুল প্রাঙ্গণে বিধ্বস্ত হয়। দুর্ঘটনাটি স্থানীয় সময় আনুমানিক দুপুর ১:১৮ মিনিটে সংগঠিত হয়। এই দুর্ঘটনায় কমপক্ষে ৩৫ জন নিহত হয়, যাদের বেশিরভাগ শিশু, এবং ১৬৫ জন আহত হয়, যদিও নিহতের সংখ্যা নিয়ে বেশ বিতর্ক তৈরি হয়েছিল।

## পটভূমি
### বিমান
বাংলাদেশ বিমান বাহিনীর দুই আসনবিশিষ্ট একটি স্বল্প-পাল্লার ও এক ইঞ্জিন চালিত প্রশিক্ষণ যুদ্ধবিমান এফ-৭ বিজিআই। মূলত মূল সংস্করণ এফ-৭-এর জন্য পাইলটদের প্রস্তুত করতে এফ-৭ বিজিআই বিমানটি ব্যবহৃত হয়। এটি বিশেষভাবে বাংলাদেশ বিমান বাহিনীর চাহিদা পূরণের জন্য চীনের চেংদু এয়ারক্রাফট কর্পোরেশন দ্বারা তৈরি করা হয়েছে। ২০১১ সালে প্রথম এই সংস্করণের বিমান কেনার চুক্তি করে বাংলাদেশ। ২০১৩ সালে এবং সর্বশেষ ২০২২ সালে এই সংস্করণের ৩৬টি বিমান চীন থেকে আমদানি করে বাংলাদেশ।

### বৈমানিক
**তৌকির ইসলাম সাগর** ছিলেন বাংলাদেশ বিমান বাহিনীর একজন সামরিক বৈমানিক। তিনি ১৯৯৭ সালের ৯ নভেম্বর রাজশাহী শহরে জন্মগ্রহণ করেন। তার গ্রামের বাড়ি চাঁপাইনবাবগঞ্জ জেলার কানসাটে। তিনি ৭ম শ্রেণি পর্যন্ত গভঃ ল্যাবরেটরী হাই স্কুল, রাজশাহীতে অধ্যায়ন করেন। এরপর ২০১৫ সালে পাবনা ক্যাডেট কলেজ থেকে উচ্চ মাধ্যমিক সম্পন্ন করে ২২ ডিসেম্বর ২০১৬ সালে বাংলাদেশ বিমান বাহিনী একাডেমিতে তালিকাভুক্ত হন। ২০১৯ সালের ১ ডিসেম্বর সাধারণ দায়িত্ব (পাইলট) শাখায় তিনি ফ্লাইং অফিসার হিসেবে কমিশন লাভ করেন। বাবিবা ঘাঁটি মতিউর রহমানে অবস্থিত ১৫ স্কোয়াড্রন ছিল সাগরের মূল স্কোয়াড্রন। তার মৃত্যুর এক বছর আগে তিনি ব্র্যাক বিশ্ববিদ্যালয়ের একজন লেকচারারকে বিয়ে করেন।

সাগর ১১ স্কোয়াড্রনে প্রাথমিক উড্ডয়ন প্রশিক্ষণ কোর্স এবং ১৫ স্কোয়াড্রনে প্রাথমিক জেট ও ফাইটার কনভারশন কোর্স সম্পন্ন করেন। জানা যায়, তিনি পিটি-৬ প্রশিক্ষণ বিমানে ১০০ ঘণ্টার বেশি এবং এফ-৭বিজিআই ফাইটার বিমানে আরও ৬০ ঘণ্টা উড্ডয়ন প্রশিক্ষণ নেন। এছাড়াও, সাগর ভারতে "অপারেশনাল ট্রেনিং ইন অ্যারোস্পেস মেডিসিন (ফাইটার)" নামের একটি কোর্স সম্পন্ন করেন। ২০২৪ সালে তিনি ফ্লাইট লেফটেন্যান্ট পদে পদোন্নতি পান এবং বাংলাদেশ বিমান বাহিনী ঘাঁটি বীর উত্তম একে খন্দকারে ৩৫ স্কোয়াড্রনে অ্যাডজুট্যান্ট হিসেবে নিয়োগ পান।

## ফ্লাইট ও দুর্ঘটনা

বিমানটি দুপুর ১:০৬ মিনিটে (বিএসটি) বাংলাদেশ বিমান বাহিনী ঘাঁটি বীর উত্তম একে খন্দকার থেকে উড্ডয়ন করে। ফ্লাইট লেফটেন্যান্ট তৌকির ইসলাম (সাগর) তার প্রথম একক মিশনে ছিলেন। উড্ডয়নের কিছুক্ষণ পরেই বিমানটিতে যান্ত্রিক ত্রুটি দেখা দেয়, এটি নিয়ন্ত্রণের বাইরে চলে যায় এবং স্টল করে। তিনি আর নিয়ন্ত্রণ ফিরিয়ে আনতে পারেননি। নিয়ন্ত্রণ টাওয়ার থেকে তাকে ইজেক্ট করার নির্দেশ দেওয়া হয়েছিল, কিন্তু নিম্ন উচ্চতার কারণে ইজেকশন সম্ভব ছিল না। তিনি দিয়াবাড়ির মতো একটি খোলা স্থানের দিকে বিমানটি নিয়ে গিয়ে বড় ধরনের ক্ষয়ক্ষতি এড়ানোর শেষ মুহূর্ত পর্যন্ত চেষ্টা করেন, কিন্তু সফল হননি।

দুপুর ১টার দিকে, বিমানটি প্রথমে কলেজের সাততলা ব্লক-৭ এর ছাদে ধাক্কা মারে এবং এরপর সরাসরি দুই তলা হায়দার আলী ভবনে আছড়ে পড়ে। বিমানটি ভবনের মূল ফটকে আঘাত করে নিচতলার সিঁড়ির কাছে এক পাশ দিয়ে ঢুকে অন্য পাশ দিয়ে বেরিয়ে যায়, যার ফলে একটি বিশাল গর্ত তৈরি হয় এবং সঙ্গে সঙ্গে আগুন ধরে যায়।  যুদ্ধবিমান বিধ্বস্তের সময় ভবনটিতে প্রায় ৫৯০ জন শিক্ষার্থী উপস্থিত ছিল বলে পরবর্তীতে অনুমান করেন, কলেজের দিয়াবাড়ি ক্যাম্পাসের অধ্যক্ষ জাহাঙ্গীর খাঁন।

দুর্ঘটনার পর পাইলট তৌকির ইসলাম জীবিত ছিলেন এবং তাকে মিল মি-১৭ভি-৫ হেলিকপ্টারে করে সম্মিলিত সামরিক হাসপাতালের করোনারি কেয়ার ইউনিটে নেওয়া হয়, তবে চিকিৎসাধীন অবস্থায় তিনি মৃত্যুবরণ করেন।

বাংলাদেশ ফায়ার সার্ভিস ও সিভিল ডিফেন্স-এর কর্মীরা দুপুর ১:২২ মিনিটে (বিএসটি) ঘটনাস্থলে পৌঁছান। নয়টি ফায়ার সার্ভিস ইউনিট ও ছয়টি অ্যাম্বুলেন্স ঘটনাস্থলে পাঠানো হয়। নিরাপত্তা ও উদ্ধার অভিযানে সহায়তার জন্য বর্ডার গার্ড বাংলাদেশের দুই প্লাটুন মোতায়েন করা হয়। আহতদের দ্রুত হাসপাতালে নিয়ে যাওয়ার জন্য মেট্রোরেলের একটি কোচ সংরক্ষিত রাখা হয়েছিল।

### হতাহত ও প্রত্যক্ষদর্শীর বিবরণ

দুর্ঘটনার পর ২২ জুলাই রাত পর্যন্ত ৩২ জনের মৃত্যুর খবর পাওয়া যায়। তবে সামাজিক মাধ্যমে হতাহতের সংখ্যা নিয়ে অতিরঞ্জিত তথ্য ছড়ালে বিদ্যালয়ের শিক্ষিকা পূর্ণিমা দাস তা খণ্ডন করেন। তিনি জানান, দুর্ঘটনাটি ঘটে বিদ্যালয় ছুটির (দুপুর ১টা) ঠিক পরেই, যখন বেশিরভাগ শিক্ষার্থী বেরিয়ে গিয়েছিল। তবে কিছু শিক্ষার্থী অভিভাবকদের জন্য অপেক্ষা করতে গিয়ে ভবনের ভেতরে বা করিডোরে খেলাধুলা করছিল।

দুর্ঘটনার কেন্দ্রস্থল ছিল হায়দার আলী নামক দুই তলা ভবনটি। প্রত্যক্ষদর্শী শিক্ষক মোহাম্মদ সায়েদুল আমীনের মতে:

শিক্ষিকা পূর্ণিমা দাসের বিবরণ অনুযায়ী, ভবনের 'মেঘ' সেকশনে প্রায় ৮-১০ জন শিক্ষার্থী ছিল। সেখান থেকে শিক্ষিকা মাহরীন, মাসুকা এবং মাহফুজা শিক্ষার্থীদের বের করার চেষ্টা করতে গিয়ে নিজেরা দগ্ধ হন; এদের মধ্যে মাহরীন ও মাসুকা মৃত্যুবরণ করেন এবং মাহফুজা গুরুতর আহত অবস্থায় লাইফ সাপোর্টে ছিলেন। 'ময়না' সেকশনে কিছু শিক্ষার্থী আহত হলেও কেউ মারা যায়নি, তবে 'দোয়েল' সেকশনের একজন শিক্ষার্থী মারা যায়। অনেক শিশুর দেহ পুড়ে যাওয়ায় তাদের খুঁজে পাওয়া যাচ্ছিল না, যার মধ্যে বিদ্যালয়ের সহায়তাকারী কর্মীরাও ("আয়ারা") ছিলেন।

শিক্ষক, মোহাম্মদ সায়েদুল আমীন, জানান যে তিনি দোতলার একটি কক্ষে প্রায় সাত-আটজন ছাত্রসহ আটকা পড়েছিলেন। তিনি তার বর্ণনায় বলেন, বিমানের ইঞ্জিনের শব্দ শোনা যায়নি, বরং দুটি বিকট শব্দ হয়েছিল – একটি আছড়ে পড়ার এবং অন্যটি সম্ভবত জ্বালানি বিস্ফোরণের। ধোঁয়া ও আগুনের মধ্যে তিনি ক্রমাগত লাথি মেরে বারান্দার একটি লোহার গেট ভেঙে ফেলেন এবং ছাত্রদের পাশের আমগাছ বেয়ে নামতে সাহায্য করেন। এই চেষ্টার মধ্যেই গায়ে আগুন লাগা এক ছাত্র তার কাছে সাহায্যের জন্য দৌড়ে আসে। অন্যান্য প্রত্যক্ষদর্শীরা জানান, দুর্ঘটনার পর আহতদের অনেকের শরীর পুড়ে গিয়েছিল।

## হতাহত
দুর্ঘটনায় পাইলট তৌকির ইসলাম সহ মোট ৩৬ জন নিহত হন। নিহতদের মধ্যে ২৮ জনই শিশু। এছাড়াও অন্তত ১৭১ জন ব্যক্তি আহত হন, যাদের মধ্যে ২৫ জনের অবস্থা আশঙ্কাজনক। এছাড়াও মাহেরিন চৌধুরী নামক একজন শিক্ষিকা, যিনি ২০-এর অধিক শিক্ষার্থীকে স্কুল থেকে বের করে আনেন, হাসপাতালে চিকিৎসাধীন অবস্থায় মৃত্যুবরণ করেন। ১৪ আগস্ট আরেক শিক্ষিকা মাহফুজা খাতুন (৪৫) চিকিতসাধীন অবস্থায় মারা যান।

## কারণ
আন্তঃবাহিনী জনসংযোগ পরিদপ্তর (আইএসপিআর) এক বিবৃতিতে দুর্ঘটনার কারণ হিসেবে যান্ত্রিক ত্রুটির কথা উল্লেখ করেছে।

## প্রতিক্রিয়া
### অভ্যন্তরীণ
বিমান বিধ্বস্ত হয়ে হতাহতের ঘটনায় ২২ জুলাই ২০২৫, মঙ্গলবার একদিনের রাষ্ট্রীয় শোক ঘোষণা করা হয়।

প্রধান উপদেষ্টা ড. মুহাম্মদ ইউনূস মর্মান্তিক এই দুর্ঘটনায় গভীর শোক প্রকাশ করেন এবং দুর্ঘটনার সুষ্ঠু তদন্তের প্রতিশ্রুতি দেন।

এই ঘটনায় বাংলাদেশের প্রধান বিচারপতি ড. সৈয়দ রেফাত আহমেদ শোক প্রকাশ করেন।

এ ঘটনায়  মঙ্গলবারের (২২শে জুলাই, ২০২৫) এইচএসসি ও সমমানের পরীক্ষা স্থগিত করা হয় বলে জানান তথ্য ও সম্প্রচার উপদেষ্টা মাহফুজ আলম।

২২ জুলাইয়ের এইচএসসি ও সমমানের পরীক্ষা স্থগিত নিয়ে বিভ্রান্তি তৈরি হওয়ায় শিক্ষার্থীদের তোপের মুখে শিক্ষা সচিবকে অপসারণ করা হয়।

### আন্তর্জাতিক

মালদ্বীপের রাষ্ট্রপতি ডক্টর মোহাম্মদ মুইজ্জু বাংলাদেশ বিমানবাহিনীর প্রশিক্ষণ যুদ্ধবিমান বিধ্বস্ত হয়ে প্রাণহানির ঘটনায় সমবেদনা জানান।

এই বিমান দুর্ঘটনায় আহতদের প্রতি সহমর্মিতা জানিয়ে গভীর শোক প্রকাশ করে মার্কিন যুক্তরাষ্ট্র।

মর্মান্তিক এই বিমান দুর্ঘটনায় ভারতের প্রধানমন্ত্রী নরেন্দ্র মোদি শোকাহত পরিবারের প্রতি সমবেদনা জানান ও তিনি বলেন *প্রাণহানির ঘটনায় গভীরভাবে মর্মাহত ও শোকাহত।*

এছড়াও বাংলাদেশের সাথে সংহতি ও শোক প্রকাশ করে চীন, জাপান, ইউরোপীয় ইউনিয়ন (ইইউ), সুইজারল্যান্ড এবং পাকিস্তান পৃথক বিবৃতি প্রদান করে।

মালয়েশিয়ার প্রধানমন্ত্রী আনোয়ার ইব্রাহিম নিজের ভেরিফায়েড ফেসবুক পেইজে শোক প্রকাশ করে জানান "আমার হৃদয় ভেঙে গেছে বাংলাদেশের মানুষদের জন্য। বহু মানুষ প্রাণ হারিয়েছে, যাদের বেশিরভাগই শিশু। আহত হয়েছে আরও শতাধিক।"

## পরবর্তী ঘটনা
হাইকোর্ট আহতদের জন্য ১ কোটি টাকা এবং নিহত প্রত্যেক ব্যক্তির জন্য ৫ কোটি টাকা কেন ক্ষতিপূরণ দেওয়া হবে না তা জানতে চেয়ে রুল জারি করেন।

### প্রতিবাদ
২২ জুলাই সকাল ১০:৩০ মিনিটের দিকে মাইলস্টোন কলেজের শিক্ষার্থীরা তাদের ক্যাম্পাসে দুর্ঘটনার প্রতিবাদে বিক্ষোভ করে। তাদের এই আন্দোলন ছিল ছয় দফা দাবির ভিত্তিতে। দাবিগুলোর মধ্যে ছিল: দুর্ঘটনায় নিহতদের সঠিক নাম ও পরিচয় প্রকাশ; আহতদের একটি পূর্ণাঙ্গ ও নির্ভুল তালিকা প্রকাশ; ঘটনাস্থলে সেনা সদস্যদের দ্বারা শিক্ষকদের ওপর হামলার অভিযোগে নিঃশর্ত ও প্রকাশ্য দুঃখপ্রকাশ; বিমান বাহিনীর পক্ষ থেকে নিহত শিক্ষার্থীদের পরিবারের জন্য ক্ষতিপূরণ; পুরনো ও ঝুঁকিপূর্ণ বিমানগুলো বাতিল করে নতুন, নিরাপদ মডেলের বিমান চালু; এবং বিমান বাহিনীর প্রশিক্ষণ প্রক্রিয়া ও প্রশিক্ষণ এলাকা পুনর্বিন্যাস করে নিরাপত্তা ও মানবিক পরিবেশ নিশ্চিত করা।

আইন উপদেষ্টা আসিফ নজরুল ও শিক্ষা উপদেষ্টা চৌধুরী রফিকুল আবরার পরে শিক্ষার্থীদের সঙ্গে কথা বলতে ক্যাম্পাসে আসেন। শিক্ষার্থীরা অভিযোগ করেন, প্রকৃত মৃতের সংখ্যা গোপন করা হচ্ছে এবং দুর্ঘটনার ১২ ঘণ্টা পরও তাদের, শিক্ষকদের বা অভিভাবকদের ঘটনাস্থলে যেতে দেওয়া হয়নি। প্রধান উপদেষ্টা মুহাম্মদ ইউনূস ফেসবুক পোস্টে এসব অভিযোগ অস্বীকার করেন।

দুর্ঘটনার পর শিক্ষার্থীদের সেনাবাহিনীর সদস্যরা নিয়ন্ত্রণ করতে গিয়ে লাঞ্ছিত করেছে—এমন অভিযোগের প্রসঙ্গে আইন উপদেষ্টা আসিফ নজরুল বলেন, "সরকার এই ঘটনায় দুঃখ প্রকাশ করছে এবং সেনা কর্তৃপক্ষকে যথাযথ ব্যবস্থা নিতে অবহিত করা হবে।" তবে, এমন অস্পষ্ট আশ্বাস পরিস্থিতির গুরুত্বের সাথে সঙ্গতিপূর্ণ নয়।

ঘটনার পর, ২২ ও ২৪ জুলাইয়ের এইচএসসি পরীক্ষাগুলো সারা দেশে স্থগিত করা হয়। শিক্ষার্থীরা বিকেলে সচিবালয়ের সামনে বিক্ষোভও করেন, যেখানে তারা অন্তর্বর্তীকালীন প্রশাসনের কাছে দুর্ঘটনা ও এর পরে নেওয়া ব্যবস্থার জবাবদিহিতা দাবি করেন। মূল দাবিগুলোর মধ্যে ছিল শিক্ষা উপদেষ্টা অধ্যাপক চৌধুরী রফিকুল আবরার এবং সচিব সিদ্দিক জোবায়েরের পদত্যাগ, কারণ তারা সঠিকভাবে স্বচ্ছতা নিশ্চিত করতে, শিক্ষার্থীদের অধিকার রক্ষা করতে এবং কার্যকর পদক্ষেপ নিতে ব্যর্থ হয়েছেন বলে অভিযোগ করা হয়।

২৩ জুন, দুর্ঘটনার পর সামাজিক যোগাযোগ মাধ্যমে হতাহতের সংখ্যা নিয়ে গুজব ছড়িয়ে পড়লে আন্তঃবাহিনী জনসংযোগ পরিদপ্তরের (আইএসপিআর) পরিচালক লেফটেন্যান্ট কর্নেল সামি উদ দৌলা চৌধুরী একটি বিবৃতি দেন। তিনি বলেন যে, হতাহতের বিষয়ে কোনো তথ্য গোপন করার কোনো ইচ্ছা বা চেষ্টা তাদের নেই এবং সেনাবাহিনী ঘটনার পরপরই দ্রুত উদ্ধারকাজ শুরু করে। তিনি গণমাধ্যমকে স্বাধীনভাবে তদন্ত করার এবং যেকোনো স্থান পরিদর্শন করার আহ্বান জানিয়ে সর্বোচ্চ সহায়তার আশ্বাস দেন।

## সমালোচনা
বিমান চলাচল বিশেষজ্ঞ ও পাইলটরা ঘনবসতিপূর্ণ ঢাকার আকাশে সামরিক প্রশিক্ষণ ফ্লাইট পরিচালনার বিষয়টি নিয়ে তীব্র সমালোচনা করেছেন। বিমান চলাচল বিশ্লেষক কাজী ওয়াহিদুল আলম বলেন, এমন ফ্লাইট পরিচালনা বিশেষ ঝুঁকিপূর্ণ, বিশেষ করে হযরত শাহজালাল আন্তর্জাতিক বিমানবন্দরের আশপাশে, যেখানে সামরিক ও বেসামরিক—দুই ধরনের ফ্লাইট পরিচালিত হয়। পাইলটরা জানান, ফ্লাইটপথে অসংখ্য উঁচু ভবনের কারণে দ্রুত উচ্চতায় যেতে বাধ্য হন—যা বিমান চলাচল নিরাপত্তা নীতিমালার লঙ্ঘন। বিএনপি নেতা রুহুল কবির রিজভী ঘনবসতিপূর্ণ এলাকায় বিমান বাহিনীর ফ্লাইট পরিচালনা নিয়ে প্রশ্ন তুলেছেন।

২০২৪ সালের এপ্রিল মাসে মাধ্যমিক ও উচ্চ শিক্ষা অধিদপ্তর ঢাকার ৪৪টি স্কুল ও কলেজ ভবনকে "অত্যন্ত ঝুঁকিপূর্ণ" ঘোষণা করে সেগুলো খালি করার নির্দেশ দেয়। বারবার অনুরোধ সত্ত্বেও, নিকটবর্তী বিমান বাহিনীর ঘাঁটি সরানোর বিষয়ে কোনো উদ্যোগ নেওয়া হয়নি।

এই দুর্ঘটনার পর বিমানবাহিনীর অবসরপ্রাপ্ত কর্মকর্তা এবং বিমান দুর্ঘটনা তদন্ত কমিটির প্রধান, ফ্লাইট লেফটেন্যান্ট (অব.) সালাহউদ্দিন এম রহমতুল্লাহ, *[[দৈনিক প্রথম আলো|প্রথম আলো]]*তে প্রকাশিত একটি কলামে প্রশ্ন তোলেন যে, যথাযথ পদক্ষেপ নেওয়া হলে এই দুর্ঘটনা এবং মৃত্যু এড়ানো যেত কিনা। তার মতে, বিশ্বের বেশিরভাগ দেশে প্রশিক্ষণ বিমানের উড্ডয়ন ও অবতরণ নির্জন এলাকায় করা হয়, কিন্তু ঢাকার মতো একটি ঘনবসতিপূর্ণ শহরের ওপর দিয়ে এমন ঝুঁকিপূর্ণ বিমান চালানো হয়েছে। তিনি বিকল্প হিসেবে লালমনিরহাটের পরিত্যক্ত বিমানবন্দর ব্যবহারের কথা উল্লেখ করেন।

তিনি আন্তঃবাহিনী জনসংযোগ পরিদপ্তরের (আইএসপিআর) দেওয়া "যান্ত্রিক ত্রুটি"র প্রাথমিক বিবরণের বাইরে একটি পূর্ণাঙ্গ ও নিরপেক্ষ তদন্তের দাবি জানান। তিনি বিমানবাহিনীর জন্য দীর্ঘদিন নতুন বিমান না কেনা এবং পুরানো বিমান ব্যবহার করা নিয়েও প্রশ্ন তোলেন। সালাহউদ্দিন রহমতুল্লাহ এই অবস্থাকে ঢাকার রাস্তায় চলাচলকারী ত্রুটিপূর্ণ পুরনো বাসের সঙ্গে তুলনা করে সংশ্লিষ্ট কর্তৃপক্ষের উদাসীনতার সমালোচনা করেন। তিনি আরও বলেন, সরকারের উচিত শুধুমাত্র শোক পালন বা আহতদের চিকিৎসার দায়িত্ব নেওয়ার মতো পদক্ষেপে সীমাবদ্ধ না থেকে, ভবিষ্যতে যেন এমন ঘটনার পুনরাবৃত্তি না হয়, তার জন্য অবিলম্বে বিকল্প রানওয়ে প্রতিষ্ঠা করার প্রতিশ্রুতি দেওয়া।

## তথ্যসূত্র

বিষয়শ্রেণী:উত্তরা
বিষয়শ্রেণী:২০২৫-এ বাংলাদেশ
বিষয়শ্রেণী:২০২৫-এর বিমান দুর্ঘটনা ও অঘটন
বিষয়শ্রেণী:বাংলাদেশে বিমান দুর্ঘটনা ও অঘটন
বিষয়শ্রেণী:মাইলস্টোন কলেজ